Vihreiden entinen puheenjohtaja on ulkoministerin mukaan turhautunut asemansa menettämisestä.

Ulkoministeri Timo Soini (sin.) ihmettelee vihreiden entisen puheenjohtajan, kansanedustaja Ville Niinistön yhteisöpalvelu Twitterissä hänestä esittämää kritiikkiä. Niinistön mielestä ulkoministeri ei kanna vastuuta töistään, vaan vierailee rukousaamiaisilla Yhdysvalloissa ja olympialaisissa Etelä-Koreassa. Soinin viiteryhmäksi hän esittää sinisen eduskuntaryhmän sijaan ”takiaisia”.

– Ikävä kyllä Ville mölisee, kun ei tiedä, ei välitä ottaa selvää tai ei tunne asioita tai ei ole paikalla, kun niistä puhutaan ja keskustellaan, Soini sanoo blogissaan.

Hän kertoo muun muassa ottaneensa voimakkaasti kantaa sekä Turkin että Syyrian tilanteeseen. Niinistö puhuu Soinin mukaan myös Etelä-Korean vierailusta tosiasiat unohtaen, sillä olympialaisten lisäksi matkaan kuului myös tapaamiset Japanissa ja Etelä-Koreassa.

– Kävin Koreoiden välisellä rajalla, Soulissa tapasin mm. kenraali Vincent Brooksin, joka käytännössä suurelta osin vastaa Etelä-Korean turvallisuudesta. Tapasin myös ulkoministerikollegani.

Soini epäilee Niinistön olevan turhautunut siitä, että tämä joutui luopumaan vihreiden puheenjohtajuudesta ”puolueensa typerien sääntöjen” pakottamana.

– Kokoa itsesi ja mene myönteisyyden kautta. Katkeruus ei kauaksi kanna. Siitä tulee huono olo. Eli iloa ja valoa Villelle.

Miksi ulkoministeri Soini(takiaiset) käy kyllä rukousaamiaisilla USAssa ja olympialaisissa Etelä-Koreassa, mutta ei kanna vastuuta töistään? Missä kannanotot Turkin hyökkäyksen tuomitsemiseksi kurdeja vastaan Afrinissa tai Itä-Ghoutan lasten pelastamiseksi Syyrian sotarikoksilta? — Ville Niinistö (@VilleNiinisto) February 24, 2018